Predkladacia správa

V zmysle Stratégie konkurencieschopnosti Slovenska do roku 2010 je oblasť vedy, výskumu a inovácií jednou zo 4 základných rozvojových priorít. V tomto kontexte vláda SR rozhodla, že oblasť výskumu a vývoja bude taktiež jednou zo základných prioritných oblastí, ktoré budú finančne podporené zo štrukturálnych fondov Európskej únie v rokoch 2007 – 2013. 

Pri príprave príslušných dokumentov pre budúce programové obdobie bol identifikovaný v oblasti výskumu a vývoja závažný problém, ktorý vyplýva z toho, že Slovensko je z teritoriálneho hľadiska rozdelené na Bratislavský kraj (cieľ regionálna konkurencieschopnosť a zamestnanosť) a zvyšok Slovenska (cieľ Konvergencia) – pričom z Európskeho fondu regionálneho rozvoja by na podporu výskumu a vývoja malo ísť cca. 12 mil. EUR v bežných cenách 2004 v rámci regiónu NUTS III - Bratislavský kraj a 800 mil. EUR v bežných cenách 2004 pre zvyšok Slovenska (predbežné alokácie).

V kontexte budúcich štrukturálnych fondov problém tkvie v tom, že Bratislava z kvantitatívneho hľadiska disponuje cca. 50% výskumno-vývojovým potenciálom SR – má cca. 50% prístrojového vybavenia, cca. 50% vedeckých pracovníkov pracuje v Bratislave a súčasne ale bratislavský región má v oblasti výskumu a vývoja rovnaké štrukturálne problémy, ako zvyšok Slovenska – t.j. zastaralé prístrojové vybavenie, nedostatočná infraštruktúra výskumu a vývoja, slabá previazanosť výskumných inštitúcií na spoločenskú a hospodársku prax a pod.
 
V zmysle vyššie uvedeného sa dňa 2. februára 2006 v Bruseli realizovalo rokovanie zástupcov Ministerstva výstavby a regionálneho rozvoja SR a Ministerstva školstva SR s komisárkou EK pre regionálnu politiku Danutou Hübner. Predmetom rokovania bola okrem iného aj diskusia o riešení problému podpory výskumu a vývoja v bratislavskom regióne z prostriedkov Európskeho fondu regionálneho rozvoja v rokoch 2007-2013. 

Problém financovania výskumu a vývoja v Bratislave z Európskeho fondu regionálneho rozvoja bol popísaný nasledovne:
-	celá Slovenská republika má problém s kvalitou výstupov výskumu a vývoja – napr. podľa údajov EK je medzi poslednými 3 najmenej úspešnými štátmi EÚ z pohľadu získaných finančných prostriedkov zo 6. rámcového programu (2,67 EUR na obyvateľa) a aj získané finančné prostriedky nepredstavujú spravidla samotné výskumné projekty, ale tzv. podporné akcie (projekty, ktorých cieľom sú semináre, workshopy, štúdie a pod.),
-	zámerom vlády SR je podstatne skvalitniť potenciál výskumu a vývoja v SR a v súlade s Lisabonskou stratégiou by mal výskum a vývoj predstavovať jeden z nosných pilierov rozvoja Slovenska.

Z uvedeného dôvodu návrh Slovenska spočíva v tom, aby z vyššie uvedenej sumy 800 mil. EUR bolo možné podporiť aj projekty bratislavských inštitúcií výskumu a vývoja za predpokladu, že realizácia takýchto projektov bude mať dopad na celé územie SR. Uvedené musí byť nevyhnutou podmienkou na to, aby sa takýto projekt výskum a vývoja s hlavným riešiteľom z Bratislavského kraja vôbec mohol uchádzať o podporu z finančných prostriedkov alokovaných pre Slovenskú republiku v rámci cieľa Konvergencia.
 
Komisárka EK pre regionálnu politiku uznala, že ide o problém, ktoré je z pohľadu SR vážny  a jeho riešenie je plne v súlade s princípmi Lisabonskej stratégie. Z jej pohľadu podporí každú aktivitu SR, ktorá bude umožňovať riešiť uvedený problém, avšak je potrebné, aby SR pre svoj návrh získalo jednak predsedníctvo (Rakúsko) a následne aj ostatné členské štáty EÚ. Jedným z možných riešení sa javí forma dodatku k pravidlám pre implementáciu budúcej štruktúry fondov, ktoré umožní riešiť problém Bratislavského regiónu formou istého „prechodného obdobia“. V EÚ existuje pre takéto riešenie precedens – napr. Nemecko získalo takúto výnimku z titulu vyrovnávania veľkých rozdielov medzi východnou a západnou časťou.

Vzhľadom na povahu problematiky súčasne uvádzame hlavné zásady, z ktorých vychádza predkladaný materiál:
1.)	Celý problém a návrh na jeho riešenie je od polovice roku 2005 konzultovaný s predstaviteľmi výskumnej komunity v rámci celého územia SR, ktorí s ním súhlasia – ide o Radu vysokých škôl, Slovenskú rektorskú konferenciu, Zväz priemyselných výskumných a vývojových organizácií, Združenie priemyselných zväzov – pričom všetky tieto organizácie zastrešujú celé územie SR a plne podporujú potrebu riešenia financovania výskumu a vývoja v Bratislave v rokoch 2007-2013 z Európskeho fondu regionálneho rozvoja.
2.)	Ministerstvo školstva SR v roku 2005 tento problém a potrebu jeho riešenia prezentovalo v roku 2005 aj na fórach, kde sa zúčastňovali aj zástupcovia vyšších územných celkov – napr. na seminári s názvom „Možnosti využitia štrukturálnych fondov na podporu výskumu a vývoja na Slovensku v kontexte skúsenosti iných členských štátov EÚ“, ktorý sa uskutočnil dňa 17. októbra 2005 v Bratislave a jeho hosťom bola aj komisárka EK pre regionálnu politiku.
3.)	Na pôde Ministerstva školstva SR sa v dňoch 26. a 27. januára 2006 uskutočnili bilaterálne stretnutia so zástupcami Ministerstva hospodárstva SR, vyšších územných celkov, Združenia miest a obcí Slovenska, vysokých škôl, Slovenskej akadémie vied a podnikateľského sektora, kde bol prezentovaný aj problém hroziaceho nerovnovážneho financovania výskumu a vývoja z Európskeho fondu regionálneho rozvoja v rokoch 2007-2013, vrátane potreby jeho riešenia.
4.)	Hlavným zmyslom riešenia problému financovania výskumu a vývoja v Bratislavskom kraji je zapojenie jeho riešiteľskej kapacity, ktorá meraná počtom výskumných pracovníkov predstavuje skoro 50% výskumno-vývojového potenciálu celého Slovenska, do rozvoja ostatných regiónov Slovenskej republiky, vrátane zvýšenia výskumno-vývojového potenciálu týchto regiónov.  
5.)	Navrhovaný postup je plne v súlade s cieľmi a princípmi rozpočtu EÚ, čo potvrdila na rokovaní so zástupcami Ministerstva výstavby a regionálneho rozvoja SR a Ministerstva školstva SR samotná komisárka EK pre regionálnu politiku dňa 2.2.2006.
6.)	Navrhovaný postup vychádza zo zásad a princípov strednodobého hodnotenia Lisabonskej stratégie, dokumentov EK k finančnej perspektíve na roky 2007-2013, pravidiel pre štrukturálne fondy EÚ pre roky 2007-2013, ako aj Stratégie konkurencieschopnosti Slovenska do roku 2010, Akčného plánu pre oblasť vedy, výskumu a inovácií a Národného programu reforiem schváleného vládou SR

Predkladaný materiál nebude mať finančný, ekonomický, environmentálny vplyv, vplyv na zamestnanosť a podnikateľské prostredie. Z uvedeného dôvodu sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nepredkladá.

Materiál nebol predmetom medzirezortného pripomienkového konania a predkladá sa na rokovanie vlády SR ako dodatok k Predbežnému stanovisku SR k finančnej perspektíve EÚ 2007-2013. Jeho urýchlené predloženie na rokovanie vlády SR vyplýva z potreby okamžite začať implementovať navrhovaný postup priamo na rokovaniach v Rade ministrov a jej príslušných pracovných skupinách.